DA Den Europæiske Unions Tidende C 91/26

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2008/C 91/10)

Denne offentliggørelse giver ret til indsigelse mod ændringsansøgningen i henhold til artikel 7 i Rådets forordning (EF) nr. 510/2006 (1). Indsigelser skal være Kommissionen i hænde inden seks måneder efter datoen for denne offentliggørelse.

RESUMÉ

RÅDETS FORORDNING (EF) Nr. 510/2006

»STEIRISCHER KREN«

EF-Nr.: AT/PGI/005/0249/04.09.2002

BOB ( ) BGB ( X )

Denne sammenfatning indeholder de vigtigste oplysninger fra varespecifikationen og tjener til information.

1. Medlemsstatens ansvarlige myndighed:

Navn: Österreichisches Patentamt Adresse: Dresdner Straße 87 A-1200 Wien Tlf. (43-1) 53 42 40 Fax (43-1) 53 42 45 35 E-mail: info@patentamt.at

2. Sammenslutning:

Navn: Landesverband Steirischer Gemüsebauern Adresse: Hamerlinggasse 3 A-8010 Graz Tlf. (43-316) 80 50 16 11 Fax (43-316) 80 50 16 20 E-mail: garten@lk-stmk.at Sammensætning: Producenter/forarbejdningsvirksomheder ( X ) Andet ( )

3. Produktets art:

Klasse 1.6: Grøntsager, uforarbejdet og forarbejdet

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Produktets navn: »Steirischer Kren«

4.2. Varespecifikation: »Steirischer Kren« (kren (peberrod) fra Steiermark) er en plante i korsblomstfamilien (latinsk betegnelse: Amoracia rusticana). Synonym er betegnelsen »Meerrettich«. Af planten anvendes peberrodsstænglerne, som fremkommer ved dyrkningen, som frisk vare og delvist de tynde siderødder (især i forarbejdede produkter).

Beskrivelse af den uforarbejdede kren fra Steiermark:

Karakteristisk for kren fra Steiermark er blandt andet dens udseende med glatte, ensartede stængler med et kun let bøjet hoved og få fine rødder. Dens gennemsnitlige fulde længde er 25-30 cm (i handlen findes den ganske vist også udskåret i stykker), og stængeldiameteren er ca. 3 cm.

Kren fra Steiermark er først og fremmest værdsat på grund af den krydrede skarpe smag, som ofte fremhæves i forbindelse med prøvesmagninger og beskrivelser. Endvidere er kren fra Steiermark kendetegnet ved en stærk vækst og ved, at den ikke bliver bitter.

Beskrivelse af den forarbejdede kren fra Steiermark:

Friskrevet kren fra Steiermark bliver enten konserveret i en skånsom proces, således at den i udseende og smag kan sidestilles med friskrevet peberrod, eller den rives og blandes med tilsætningsstoffer, som giver den konsistens (cremet) og konserverer den. I begge tilfælde udbydes den i forskellige emballager (tuber, dåser, glas osv.). Produktets skarpe og krydrede smag sikres ved, at der kun anvendes kren fra Steiermark. I forarbejdningen bruges foruden stænglerne også siderødderne.

4.3. Geografisk område: Steirischer Kren dyrkes i den sydlige del af Steiermark i distrikterne Radkersburg, Feldbach, Leibnitz, Deutschlandsberg, Voitsberg, Graz-Umgebung, Weiz, Hartberg og Fürstenfeld (linjen Hartberg-Weiz-Graz-Voitsberg). Området er afgrænset af Wechselbundesstraße (nuværende betegnelse B 54) og Packerbundesstraße (nuværende betegnelse B 70).

4.4. Bevis for oprindelse: Landesverband Steirischer Gemüsebauern (LSG) fører et producentregister, som også omfatter en liste over krendyrkere. Det er kun producenter, som er opført på denne liste i registeret, der har ret til at udbyde »Steirischer Kren BGB« som uforarbejdet råvare eller til at levere denne til virksomheder med henblik på salg eller forarbejdning. LSG har i denne forbindelse sammen med de aftagende virksomheder oprettet arbejdsgruppen »Kren g. g. A.«. Sporing af et mærket produkts oprindelse sker via oplysninger om dyrkningskontrakter og arealfortegnelser ved gentagen indhentning af oplysninger fra det integrerede forvaltnings- og kontrolsystem (Invekos). Via producenternes fortegnelser (arealoversigter, høstudbytte- og salgsoplysninger) kan oprindelsen for kren fra Steiermark til enhver tid dokumenteres.

Ved en udvidelse af dyrkningen eller ved opstart af dyrkning skal oprindelsen af de såkaldte »Fechser« (udvalgte siderødder til stiklinger) dokumenteres, og der må kun anvendes stiklinger fra registrerede producenter af kren fra Steiermark. En undersøgelse hos Austrian Research Center vedrørende skelnen mellem kren fra Steiermark og udenlandsk kren ved hjælp af isotopundersøgelse førte til gode identificeringsresultater for kren fra Steiermark i forhold til referenceprøver af anden oprindelse. Ved hjælp af denne metode vil det fremover i tvivlstilfælde hurtigt kunne fastslås, om peberroden kommer fra Steiermark eller ej.

4.5. Fremstillingsmetode:

Dyrkningen:

Stiklingerne (udvalgte siderødder) udplantes om foråret på den dertil forberedte mark i rækker med en afstand på 70 cm ved hjælp af en passende maskine, der planter peberrodsstiklingerne i en afstand på 10 til 15 cm næsten horisontalt (i nogle af de andre produktionslande plantes stiklingerne også vertikalt).

For at undgå, at der dannes uønskede stængler med flere hoveder, afdækkes stiklingehovederne fra juni, og alle sideskud bortset fra de stærkeste brækkes af. Senere afdækkes stænglerne, og sideskud og siderødder fjernes ved afrivning eller afskæring ned til den nederste rodkrans. I fugtige år gentages dette arbejde efter ca. en måned. Dette foregår den dag i dag som anstrengende manuelt arbejde. Herved bliver det muligt at høste glatte, ensartede stængler med let bøjet hoved sent på efteråret (november) og tidligt på foråret (februar/marts), som netop er det udseende, der kendetegner kren fra Steiermark.

Høsten foregår ved hjælp af optagere. Hermed løftes rødderne op af jorden og lægges på jordoverfladen. De høstede krenstængler renses og udbydes frisk mest foliepakket, sommetider også udskåret i stykker. Peberrodsstænglerne kan lagres uvasket ved – 2 °C, så de kontinuerligt kan udbydes til salg.

Dyrkningsområdet i Steiermark er p.t. ca. 300 ha. Den årlige produktion ligger på 3 000 til 4 000 tons.

Forarbejdet kren fra Steiermark tilberedes således:

Både krenstænglerne og de tyndere siderødder bruges til videre forarbejdning, dog udelukkende (100 %) udvalgte, kontrollerede og håndsorterede råvarer fra det anførte dyrkningsområde. Råvarer, som ikke straks forarbejdes, kan lagres i kølerum ved – 2 °C.

Krenstænglerne pudses skånsomt, vaskes og håndsorteres for at fjerne rødder af dårlig kvalitet. Herefter rives krenstænglerne og blandes enten med konsistensgivende og konserverende tilsætningsstoffer (eddike, olie, citronsyre, svovl) for at bevare krenens særlige aroma og skarphed, eller friskrevet kren konserveres med en naturlig skånsom metode (tilsætning af E 223, konserveringsmiddel) og kan i flere måneder sidestilles med friskrevet kren. Til sidst foretages steril affyldning på glas, tuber eller tønder.

4.6. Tilknytning:

Historie og ry:

Kren fra Steiermark har haft et godt ry i mere end 140 år. Markdyrkningen i Steiermark udviklede sig efter 1940 fra distriktet Radkersburg. Siden 1967 har Landesverband Steirischer Gemüsebauern organiseret dyrkningen på kontrakt, hvilket også har muliggjort eksport af »Steirischer Kren«. I mere end 40 år er kren fra Steiermark også blevet konserveret i økonomisk betydelige mængder.

Landbrugerne i Steiermark har i stort omfang bidraget til udvikling af dyrknings- og høstteknikkerne på dette område. I 1976 blev der f.eks. tildelt et patent vedrørende en pakningsproces for krenrødder. I Steiermark er der også udviklet en speciel optager til høst af kren, og en virksomhed i Steiermark modtog endda den største teknologipris, der uddeles i Steiermark, nemlig »Fast Forward Award«, for sin proces til konservering af friskrevet kren.

En lang række medieindslag bekræfter både, hvor populær kren fra Steiermark er, og hvor stor økonomisk betydning krendyrkningen og krenforarbejdningen har for regionen. I krendyrkningsområdet i Steiermark serveres uforarbejdet kren normalt til forskellige middagsretter i gæstgiverier.

Klima- og jordforhold:

Det illyriske klima i Steiermark betyder, at der i vækstsæsonen er høj luftfugtighed, forholdsvis store nedbørsmængder og meget varmt. Den gennemsnitlige årlige temperatur ligger på 9,5 °C, og den gennemsnitlige årlige nedbørsmængde på 880 mm. Den mellemsvære jord (brun jord med stort lerindhold) i krendyrkningsområdet giver en god dræning og dermed ideelle vækstbetingelser.

Ved hjælp af disse forhold og årtiers avlsarbejde med stiklinger (udvælgelse af Fechser!) i Sydsteiermark fremkom kren fra Steiermark med den fortræffelige smag og det karakteristiske udseende, som for sagkyndige allerede rent optisk gør det muligt at skelne den fra krenstængler af anden oprindelse. Forbrugerne sætter pris på den og efterspørger den først og fremmest på grund af dens krydrede skarpe smag.

Forarbejdet kren:

Ved at anvende kren fra Steiermark med dens karaktergivende egenskaber adskiller de forarbejdede produkter sig fra andre forarbejdede produkter, fordi den krydrede og skarpe smag bevares ved hjælp af de skånsomme forarbejdningsmetoder.

4.7. Kontrolorgan:

Navn: Amt der Steiermärkischen Landesregierung, Fachabteilung 8 B Adresse: Paulustorgasse A-48010 Graz Tlf. (43-316) 877 35 28 Fax (43-316) 877 55 89 E-mail: susanne.reissner@stmk.gv.at

4.8. Mærkning: —

(1) EUT L 93 af 31.3.2006, s. 12.